ไฟแนนซ์ทูเดย์
&#8220;แก้วที่คว่ำอยู่กลางสายฝน ต่อให้ฝนกระหน่ำทั้งคืน ก็ไม่อาจเต็มไปด้วยน้ำ&#8221;
3 มิ.ย. 2556

“แก้วที่คว่ำอยู่กลางสายฝน ต่อให้ฝนกระหน่ำทั้งคืน ก็ไม่อาจเต็มไปด้วยน้ำ”
วันนี้ขอเก็บตกควันหลงการอภิปรายงบประมาณรายจ่ายประจำปี 2557 กันซะหน่อยนะพี่น้อง และต้องขอชม คุณปู่ชัย ชิดชอบ อดีตประธานรัฐสภา และมือเก๋าด้านงบประมาณ ที่แม้อภิปรายงบปี 2557 ว่า มีการตั้งงบที่ปรึกษาแพงมหาโหด และได้ตั้งข้อสังเกตถึงงบปี 2556 ที่ตั้งงบไว้ 2.4 ล้านล้านบาท แต่อีก 4 เดือนจะหมดงบประมาณ ปรากฏว่าการใช้จ่ายของกระทรวงต่างๆ มีเพียง 57.87% เท่านั้น
ที่ฟังแล้วน่าตกใจเป็นงบลงทุน 4 แสนล้านบาทเศษ กลับมีการเบิกจ่ายแค่ 1 แสนล้านบาทเศษเท่านั้น อีก 3 แสนล้านบาท ไม่รู้เมื่อไหร่จะเบิกจ่าย
ลุงชัยหวดขวับเข้าให้ว่า คมนาคมเบิกใช้จ่าย 34% กระทรวงการท่องเที่ยวฯ ใช้จ่าย 25% กระทรวงทรัพยากรธรรมชาติฯ 38% กระทรวงอุตสาหกรรม 45.6% กระทรวงวัฒนธรรม 48% กระทรวงเกษตรฯ 48.8% สำนักนายกรัฐมนตรีเบิกจ่ายไป 59% งบจึงค้างท่ออยู่เพียบ หากไม่ปรับเปลี่ยนเร่งมือจะมีปัญหานะ ลุงเตือนไปแล้ว
ขณะเดียวกัน ปู่ชัยก็ตีขนดหางผัวะเข้าให้จนคนรัฐบาลต่างพากันสะดุ้ง แต่โดนใจชาวบ้านว่า การประชุม ครม.สัญจร รวม 9 ครั้งในปี 2555 รวม 6 ครั้งที่อนุมัติงบกลาง 224 โครงการ อนุมัติหลักการร่วม 934 โครงการ ปี 2556 ประชุม ครม.สัญจร 3 ครั้ง อนุมัติงบกลาง 78 โครงการ อนุมัติหลักการ 377 โครงการ อาทิ เชียงใหม่ 116 โครงการ อุดรธานี 161 โครงการ ภูเก็ต 95 โครงการ ชลบุรี 181 โครงการ ฉะเชิงเทรา 303 โครงการ สุรินทร์ 338 โครงการ อนุมัติงบไป 200 ล้านบาทเท่านั้น
ตอนนั้นชาวบ้านต่างดีใจ แต่จนถึงวันนี้ชาวบ้าน ชาวนา ชาวไร่ ต่างรอคอย เพราะไม่เห็นเม็ดเงินลงไปสักบาท ชาวบ้านต่างรอแล้วรอเล่า เมื่อไหร่จะได้งบ เป็นไงล่ะพี่น้อง หลงคารมการเมืองก็รอเก้ออย่างนี้แหละ